Document ID: 32006D0441

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Ιουνίου 2006
για την αποδοχή των αναλήψεων υποχρεώσεων που προτάθηκαν στο πλαίσιο της διαδικασίας αντιντάμπινγκ όσον αφορά τις εισαγωγές ορισμένων σωλήνων κάθε είδους χωρίς συγκόλληση από σίδηρο ή χάλυβα καταγωγής, μεταξύ άλλων, Ρουμανίας
(2006/441/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) και ιδίως το άρθρο 8 παράγραφος 1,
κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
(1)
Στις 31 Μαρτίου 2005, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (2), την έναρξη μεταξύ άλλων διαδικασίας αντιντάμπινγκ όσον αφορά τις εισαγωγές στην Κοινότητα ορισμένων σωλήνων κάθε είδους χωρίς συγκόλληση από σίδηρο ή χάλυβα καταγωγής Κροατίας, Ρουμανίας, Ρωσίας και Ουκρανίας.
(2)
Οι οριστικές διαπιστώσεις και τα συμπεράσματα της έρευνας καθορίζονται στον κανονισμό (ΕΚ) αριθ. 954/2006 (3) για την επιβολή μεταξύ άλλων οριστικού δασμού αντιντάμπινγκ στις εισαγωγές ορισμένων σωλήνων κάθε είδους χωρίς συγκόλληση από σίδηρο ή χάλυβα, καταγωγής Κροατίας, Ρουμανίας, Ρωσίας και Ουκρανίας.
B. ΑΝΑΛΗΨΕΙΣ ΥΠΟΧΡΕΩΣΕΩΝ
(3)
Πριν την υιοθέτηση οριστικών δασμών αντιντάμπινγκ, οι ακόλουθοι συνεργαζόμενοι παραγωγοί-εξαγωγείς στη Ρουμανία (εφεξής «παραγωγοί-εξαγωγείς») πρότειναν αναλήψεις υποχρεώσεων ως προς τις τιμές σύμφωνα με το άρθρο 8 παράγραφος 1 του κανονισμού (ΕΚ) αριθ. 384/96 (εφεξής «βασικός κανονισμός»):
-
SC Artrom SA,
-
SC Silcotub SA,
-
SC Mittal Steel Roman SA.
(4)
Στο πλαίσιο των εν λόγω αναλήψεων υποχρεώσεων, οι παραγωγοί-εξαγωγείς πρότειναν να πωλήσουν στην Κοινότητα περιορισμένο αριθμό των ειδών του συγκεκριμένου προϊόντος, όπως προβλέπεται στον κανονισμό (ΕΚ) αριθ. 954/2006, έως ένα ανώτατο επιτρεπόμενο όριο, σε επίπεδα τιμών που εξαλείφουν τις ζημιογόνες επιπτώσεις του ντάμπινγκ ή και σε τιμές μεγαλύτερες των εν λόγω επιπέδων. Οι εισαγωγές που υπερβαίνουν το ανώτατο επιτρεπόμενο όριο θα υπόκεινται στο σχετικό δασμό αντιντάμπινγκ. Ο αριθμός των ειδών που καλύπτονται από τις αναλήψεις υποχρεώσεων σε κάθε περίπτωση δεν μπορεί να υπερβαίνει τα έξη, δεδομένων των περιορισμών στην παρακολούθηση των εν λόγω αναλήψεων υποχρεώσεων, και τα σχετικά είδη αντιπροσωπεύουν περίπου το 75 % των συνολικών πωλήσεων των παραγωγών-εξαγωγέων στην Κοινότητα. Οι παραγωγοί-εξαγωγείς επίσης αναλαμβάνουν την υποχρέωση να διατηρήσουν διάφορες ελάχιστες τιμές εισαγωγής που καθορίστηκαν βάσει των αναλήψεων υποχρεώσεων για κάθε διαφορετικό είδος προϊόντος που εμπίπτει στο πλαίσιο των αναλήψεων υποχρεώσεων. Σε ό,τι αφορά τα υπόλοιπα είδη σχετικών προϊόντων που εξάγονται στην Κοινότητα από τους παραγωγούς-εξαγωγείς, τα είδη αυτά υπόκεινται στο σχετικό δασμό αντιντάμπινγκ.
(5)
Πρέπει να σημειωθεί ότι το σχετικό προϊόν και οι κύριες πρώτες ύλες που χρησιμοποιούνται για την παραγωγή του σημείωσαν τα τελευταία έτη σημαντική αστάθεια στις τιμές που δεν μπορούσε να αντιμετωπιστεί με τιμαριθμική αναπροσαρμογή της ελάχιστης τιμής εισαγωγής. Ωστόσο, η δυνατότητα ουσιαστικών μεταβολών των τιμών ενδέχεται να περιοριστεί εάν η αποδοχή των αναλήψεων υποχρεώσεων περιορίζεται χρονικά. Σε κάθε περίπτωση, η επικείμενη προσχώρηση της Ρουμανίας στην Κοινότητα, με αποτέλεσμα την άμεση διακοπή, κατά την ημερομηνία προσχώρησης, των μέτρων αντιντάμπινγκ δυνάμει του κανονισμού (ΕΚ) αριθ. 954/2006 για τους παραγωγούς-εξαγωγείς, θα περιορίσει τη διάρκεια των εν λόγω αναλήψεων υποχρεώσεων.
(6)
Επίσης, οι παραγωγοί-εξαγωγείς θα υποβάλλουν τακτικά στην Επιτροπή λεπτομερή στοιχεία σχετικά με τις εξαγωγές τους στην Κοινότητα, και επομένως η Επιτροπή θα είναι σε θέση να παρακολουθεί αποτελεσματικά τις αναλήψεις υποχρεώσεων. Επιπλέον, η δομή των πωλήσεων των εν λόγω εταιρειών είναι τέτοια ώστε η Επιτροπή θεωρεί ότι ο κίνδυνος καταστρατήγησης των αναλήψεων υποχρεώσεων είναι περιορισμένος.
(7)
Με βάση τα ανωτέρω, οι αναλήψεις υποχρεώσεων γίνονται αποδεκτές. Ωστόσο, η αποδοχή των αναλήψεων υποχρεώσεων περιορίζεται σε περίοδο εννέα μηνών, με την επιφύλαξη της κανονικής διάρκειας των μέτρων αντιντάμπινγκ δυνάμει του κανονισμού (ΕΚ) αριθ. 954/2006, σύμφωνα με τους λόγους που παρατίθενται στην προαναφερθείσα αιτιολογική σκέψη 5. Επιπλέον, η Επιτροπή διατηρεί τη δυνατότητα για εκ νέου αξιολόγηση του αποδεκτού των εν λόγω αναλήψεων υποχρεώσεων, μετά από διαβουλεύσεις με τα κράτη μέλη, σε εύθετο χρόνο.
(8)
Για να μπορέσει η Επιτροπή να παρακολουθεί αποτελεσματικά τη συμμόρφωση των παραγωγών-εξαγωγέων προς τις αναλήψεις υποχρεώσεων, όταν υποβάλλεται στις αρμόδιες τελωνειακές αρχές αίτηση θέσης σε ελεύθερη κυκλοφορία σύμφωνα με την ανάληψη υποχρέωσης, η απαλλαγή από το δασμό υπόκειται στην προσκόμιση εμπορικού τιμολογίου το οποίο θα περιλαμβάνει τουλάχιστον τα στοιχεία που απαριθμούνται στο παράρτημα του κανονισμού (ΕΚ) αριθ. 954/2006. Αυτά τα στοιχεία είναι επίσης αναγκαία για να μπορούν οι τελωνειακές αρχές να επαληθεύουν με ικανοποιητική ακρίβεια ότι η αποστολή αντιστοιχεί στα εμπορικά έγγραφα. Στην περίπτωση που δεν υποβληθεί το σχετικό τιμολόγιο, ή εφόσον δεν πληρούνται οι υπόλοιποι όροι που προβλέπονται από τον προαναφερθέντα κανονισμό του Συμβουλίου, καθίσταται απαιτητός ο κατάλληλος συντελεστής δασμού αντιντάμπινγκ.
(9)
Προκειμένου να εξασφαλιστεί περαιτέρω η ουσιαστική τήρηση των αναλήψεων υποχρεώσεων, οι εισαγωγείς ενημερώθηκαν βάσει του προαναφερθέντος κανονισμού του Συμβουλίου ότι η μη τήρηση των όρων που προβλέπονται από τον εν λόγω κανονισμό ή η ανάκληση, εκ μέρους της Επιτροπής, της αποδοχής των αναλήψεων υποχρεώσεων ενδέχεται να έχει ως αποτέλεσμα την επιβολή τελωνειακού δασμού για τις σχετικές συναλλαγές.
(10)
Σε περίπτωση καταστρατήγησης ή ανάκλησης των αναλήψεων υποχρεώσεων, ή σε περίπτωση που η Επιτροπή ανακαλέσει την αποδοχή των αναλήψεων υποχρεώσεων, ο δασμός αντιντάμπινγκ, που έχει επιβληθεί σύμφωνα με το άρθρο 9 παράγραφος 4 του βασικού κανονισμού, εφαρμόζεται αυτομάτως δυνάμει του άρθρου 8 παράγραφος 9 του βασικού κανονισμού.
Γ. ΑΛΛΑΓΗ ΕΠΩΝΥΜΙΑΣ
(11)
Η επιχείρηση SC Artrom SA ενημέρωσε την Επιτροπή ότι στις 22 Μαΐου 2006 άλλαξε την επωνυμία της σε SC TMK - Artrom S.A. προκειμένου να δείξει ότι ανήκει σε όμιλο επιχειρήσεων.
(12)
Η Επιτροπή εξέτασε τις πληροφορίες που υποβλήθηκαν και κατέληξε στο συμπέρασμα ότι η αλλαγή της επωνυμίας δεν επηρεάζει σε καμία περίπτωση τη δομή και τη νομική μορφή της επιχείρησης ή τα πορίσματα της Επιτροπής. Συνεπώς, όλες οι αναφορές στην SC Artrom SA πρέπει να εφαρμόζονται και στην SC TMK - Artrom SA,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι αναλήψεις υποχρεώσεων που προτάθηκαν από τους παραγωγούς-εξαγωγείς που αναφέρονται στη συνέχεια, στο πλαίσιο της διαδικασίας αντιντάμπινγκ όσον αφορά τις εισαγωγές ορισμένων σωλήνων κάθε είδους χωρίς συγκόλληση από σίδηρο ή χάλυβα καταγωγής, μεταξύ άλλων, Ρουμανίας, γίνονται αποδεκτές.
Χώρα
Εταιρεία
Πρόσθετος Κωδικός Taric
Ρουμανία
SC TMK - Artrom SA
Draganesti Street No 30
230119 Slatina
A738
SC Silcotub SA
93, Mihai Viteazu Bvd.
450131 Zalau
Salaj County
A739
SC Mittal Steel Roman SA
Stefan cel Mare Street No 246
611040 Roman
Neamt County
A740
Άρθρο 2
Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης και παραμένει σε ισχύ για διάστημα εννέα μηνών.
Βρυξέλλες, 23 Ιουνίου 2006.

Labels: 4
1
7
3
18